תהילים מזמור ק"ז

הֹדוּ לה' כִּי טוֹב כִּי לְעוֹלָם חַסְדּוֹ

מבוא

במזמור ק"ז מודים גאולי ה' על חסדי ה' עימם. ארבע קבוצות של ניצולים נקראים להודות לה' על ישועתם. בעיוננו במזמור נבחן האם המזמור הוא מזמור **אישי** של הצלה, או שהוא מזמור **כללי** הקורא להודות לה' על גאולת עמו וקיבוץ הגלויות לארצם?

שאלות מכוונות למידה

א. על מי מדבר המזמור? מי הם אלו המודים לה' ועל מה הם מודים?

ב. האם המזמור פונה אל היחיד [מזמור אישי] או אל העם כולו [מזמור לאומי]?

ג. האם המזמור מתאר מאורעות מן העבר או שזו נבואה לעתיד לבוא?

מבנה המזמור ונושאיו

מזמור קז (שמובא בעמוד הבא) בנוי מפסוקי **פתיחה** **וסיום** העוסקים בגאולתו של העם ושיבתו לארצו. **במרכז** המזמור (פס' ד-לב) מוצגים ארבעה "בתים", כשבכל בית מתואר סוג של צרה שאנשים נגאלו ואנשים אלה מצווים להודות לה' על שה' הצילם.

המסגרת של המזמור

במסגרת של המזמור, בפסוקי הפתיחה והחתימה, ישנה **הודיה על שיבת עם ישראל לארצו**. נעיין בפסוקי המסגרת.

פסוקי הפתיחה (א-ג)

תהילים קז

(א) הֹדוּ לה' כִּי טוֹב כִּי לְעוֹלָם **חַסְדּוֹ**:

(ב) יאמְרוּ גְּאוּלֵי ה' אֲשֶׁר גְּאָלָם מִיַּד צָר:

(ג) וּמֵאֲרָצ"וֹת קִבְּצָם מִמִּזְרָח וּמִמַּעֲרָב מִצָּפוֹן וּמִיָּם:

1. עיין ב"פסוקי הפתיחה" של המזמור פסוקים א-ג , וענה:

א. פסוק א משמש ככותרת לכל המזמור. מהו המסר והרעיון המרכזי של המזמור המשתקף מפסוק א?

ב. בפסוקים ב-ג קורא בעל המזמור להודות לה', כתוב בלשונך על מה יש להודות לה'?

פסוקי החתימה (לג-מג)

המזמור בפסוק א פתח בחסדי ה': "הֹדוּ לה' כִּי טוֹב כִּי לְעוֹלָם **חַסְדּוֹ**", והמזמור סיים בחסדי ה' "מִי חָכָם וְיִשְׁמָר אֵלֶּה וְיִתְבּוֹנְנוּ **חַסְדֵּי** ה' ". בפתיחה מבשר בעל המזמור שהנגאלים יודו לה' על חסדיו, ובחתימת המזמור הוא קורא להתבונן בחסדי ה'. ננסה להבין על אילו חסדי ה' יש **להודות ולהתבונן**.

1. עיין בעמוד הבא ב"פסוקי החתימה" פסוקים לג-מג, וענה:

א. מה הנושא המרכזי של פסוקי הסיום לג-מט,

ב. וכיצד פסוקי הסיום (לג-מג), קשורים לפסוקי הפתיחה (א-ג)?

ג. על אילו חסדי ה' יש להודות ולהתבונן?

|  |  |  |
| --- | --- | --- |
| **מזמור קז** |  |  |
| (א) הֹדוּ לה' כִּי טוֹב כִּי לְעוֹלָם **חַסְדּוֹ**:  (ב) יאמְרוּ גְּאוּלֵי ה' אֲשֶׁר גְּאָלָם מִיַּד צָר:  (ג) וּמֵאֲרָצוֹת קִבְּצָם מִמִּזְרָח וּמִמַּעֲרָב מִצָּפוֹן וּמִיָּם: |  | **פתיחה:**  **הודיה לה' על**  **שיבת ציון** |
| (ד) תָּעוּ בַמִּדְבָּר בִּישִׁימוֹן דָּרֶךְ עִיר מוֹשָׁב לֹא מָצָאוּ:  (ה) רְעֵבִים גַּם צְמֵאִים נַפְשָׁם בָּהֶם תִּתְעַטָּף:  (ו) וַיִּצְעֲקוּ אֶל ה' בַּצַּר לָהֶם מִמְּצוּקוֹתֵיהֶם יַצִּילֵם:  (ז) וַיַּדְרִיכֵם בְּדֶרֶךְ יְשָׁרָה לָלֶכֶת אֶל עִיר מוֹשָׁב:  (ח) יוֹדוּ לה' חַסְדּוֹ וְנִפְלְאוֹתָיו לִבְנֵי אָדָם:  (ט) כִּי הִשְׂבִּיעַ נֶפֶשׁ שׁוֹקֵקָה וְנֶפֶשׁ רְעֵבָה מִלֵּא טוֹב: | א. |  |
| (י) ישְׁבֵי חֹשֶׁךְ וְצַלְמָוֶת אֲסִירֵי עֳנִי וּבַרְזֶל:  (יא) כִּי הִמְרוּ אִמְרֵי אֵל וַעֲצַת עֶלְיוֹן נָאָצוּ:  (יב) וַיַּכְנַע בֶּעָמָל לִבָּם כָּשְׁלוּ וְאֵין עזֵר:  (יג) וַיִּזְעֲקוּ אֶל ה' בַּצַּר לָהֶם מִמְּצֻקוֹתֵיהֶם יוֹשִׁיעֵם:  (יד) יוֹצִיאֵם מֵחֹשֶׁךְ וְצַלְמָוֶת וּמוֹסְרוֹתֵיהֶם יְנַתֵּק:  (טו) יוֹדוּ לה' חַסְדּוֹ וְנִפְלְאוֹתָיו לִבְנֵי אָדָם:  (טז) כִּי שִׁבַּר דַּלְתוֹת נְחֹשֶׁת וּבְרִיחֵי בַרְזֶל גִּדֵּעַ: | ב. |  |
| (יז) אֱוִלִים מִדֶּרֶךְ פִּשְׁעָם וּמֵעֲוֹנתֵיהֶם יִתְעַנּוּ:  (יח) כָּל אכֶל תְּתַעֵב נַפְשָׁם וַיַּגִּיעוּ עַד שַׁעֲרֵי מָוֶת:  (יט) וַיִּזְעֲקוּ אֶל ה' בַּצַּר לָהֶם מִמְּצֻקוֹתֵיהֶם יוֹשִׁיעֵם:  (כ) יִשְׁלַח דְּבָרוֹ וְיִרְפָּאֵם וִימַלֵּט מִשְּׁחִיתוֹתָם:  (כא) יוֹדוּ לה' חַסְדּוֹ וְנִפְלְאוֹתָיו לִבְנֵי אָדָם:  (כב) וְיִזְבְּחוּ זִבְחֵי תוֹדָה וִיסַפְּרוּ מַעֲשָׂיו בְּרִנָּה: | ג. | **ארבעת סוגי האנשים החייבים בהודיה** **לה'** |
| (כג) יוֹרְדֵי הַיָּם בָּאֳנִיּוֹת עשֵׂי מְלָאכָה בְּמַיִם רַבִּים:  (כד) הֵמָּה רָאוּ מַעֲשֵׂי ה' וְנִפְלְאוֹתָיו בִּמְצוּלָה:  (כה) וַיּאמֶר וַיַּעֲמֵד רוּחַ סְעָרָה וַתְּרוֹמֵם גַּלָּיו:  (כו) יַעֲלוּ שָׁמַיִם יֵרְדוּ תְהוֹמוֹת נַפְשָׁם בְּרָעָה תִתְמוֹגָג:  (כז) יָחוֹגּוּ וְיָנוּעוּ כַּשִּׁכּוֹר וְכָל חָכְמָתָם תִּתְבַּלָּע:  (כח) וַיִּצְעֲקוּ אֶל ה' בַּצַּר לָהֶם וּמִמְּצוּקתֵיהֶם יוֹצִיאֵם:  (כט) יָקֵם סְעָרָה לִדְמָמָה וַיֶּחֱשׁוּ גַּלֵּיהֶם:  (ל) וַיִּשְׂמְחוּ כִי יִשְׁתּקוּ וַיַּנְחֵם אֶל מְחוֹז חֶפְצָם:  (לא) יוֹדוּ לה' חַסְדּוֹ וְנִפְלְאוֹתָיו לִבְנֵי אָדָם:  (לב) וִירוֹמְמוּהוּ בִּקְהַל עָם וּבְמוֹשַׁב זְקֵנִים יְהַלְלוּהוּ: | ד. |  |
| (לג) יָשֵׂם נְהָרוֹת לְמִדְבָּר וּמצָאֵי מַיִם לְצִמָּאוֹן:  (לד) אֶרֶץ פְּרִי לִמְלֵחָה מֵרָעַת יוֹשְׁבֵי בָהּ:  (לה) יָשֵׂם מִּדְבָּר לַאֲגַם מַּיִם וְאֶרֶץ צִיָּה לְמצָאֵי מָיִם:  (לו) וַיּוֹשֶׁב שָׁם רְעֵבִים וַיְכוֹנְנוּ עִיר מוֹשָׁב:  (לז) וַיִּזְרְעוּ שָׂדוֹת וַיִּטְּעוּ כְרָמִים וַיַּעֲשׂוּ פְּרִי תְבוּאָה:  (לח) וַיְבָרֲכֵם וַיִּרְבּוּ מְאד וּבְהֶמְתָּם לֹא יַמְעִיט:  (לט) וַיִּמְעֲטוּ וַיָּשׁחוּ מֵעצֶר רָעָה וְיָגוֹן:  (מ) שׁפֵךְ בּוּז עַל נְדִיבִים וַיַּתְעֵם בְּתֹהוּ לֹא דָרֶךְ:  (מא) וַיְשַׂגֵּב אֶבְיוֹן מֵעוֹנִי וַיָּשֶׂם כַּצּאן מִשְׁפָּחוֹת:  (מב) יִרְאוּ יְשָׁרִים וְיִשְׂמָחוּ וְכָל עַוְלָה קָפְצָה פִּיהָ:  (מג) מִי חָכָם וְיִשְׁמָר אֵלֶּה וְיִתְבּוֹנְנוּ **חַסְדֵּי** ה': |  | **חתימה:**  **הודיה לה' על המהפך בזמן הגאולה - פריחתה של הארץ** |

ארבעת חייבי ההודיה (ד-לב)

1. עיין בעמוד הקודם במזמור ק"ז, וענה:

א. במרכזו של המזמור מתוארות ארבע קבוצות של אנשים מעם ישראל שנושעו מצרות גדולות ומודים לה' על הצלתם. השלם בטבלה (שמובאת בעמוד הקודם) את הצרה שנקלעה אליה כל קבוצה ואת ישועתה.

ב. לכל קבוצה הקדיש המשורר בית משלה. לכל בית תבנית קבועה בת ארבעה רכיבים:

(1) הצרה - הנוסח **משתנה** מבית לבית.

(2) **הזעקה** לה' - הנוסח **קבוע** בכל הבתים.

**(3) הישועה** - הנוסח **משתנה** מבית לבית.

(4) **ההודיה** לה' - הנוסח **קבוע** בכל הבתים.

- צבע במרקר צהוב את **הזעקה לה'** שחוזרת באותו נוסח בכל ארבעת הבתים.

- צבע במרקר ירוק את **ההודיה לה'** שחוזרת באותו נוסח בכל ארבעת הבתים

ג. רשום בטבלה שלפניך את ארבעת הקבוצות ובסס תשובתך על לשון הכתוב.

|  |  |
| --- | --- |
| **הקבוצה**  **סוג הצרה והישועה** | **ביסוס - לשון הכתוב**  **הצרה** > **הישועה** |
| א. הולכי מדבריות שתעו ונצלו | "תָּעוּ בַמִּדְבָּר בִּישִׁימוֹן..." > (ד) "וַיַּדְרִיכֵם בְּדֶרֶךְ יְשָׁרָה לָלֶכֶת אֶל עִיר מוֹשָׁב" (ז) |
| ב. | > |
| ג. | > |
| ד. | > |

בבלי ברכות נד ע"ב

אמר רב יהודה אמר רב: ארבעה צריכין להודות - יורדי הים, הולכי מדברות, ומי שהיה חולה ונתרפא, ומי שהיה חבוש בבית האסורים, ויצא.

**יורדי הים,** מנלן? דכתיב: "יורדי הים באניות" וגו' "המה ראו מעשי ה'", ואומר: "ויעמד רוח סערה יעלו שמים ירדו תהומות", ואומר: "יחוגו וינועו כשכור", ואומר: "ויצעקו אל ה' בצר להם וממצוקתיהם יוציאם", ואומר: "יקם סערה לדממה", ואומר: "וישמחו כי ישתקו", ואומר: "יודו לה' חסדו ונפלאותיו לבני אדם".

**הולכי מדברות,** מנלן? דכתיב: "תעו במדבר בישימון דרך עיר מושב לא מצאו ויצעקו אל ה' וידריכם בדרך ישרה, יודו לה' חסדו".

**מי שחלה ונתרפא**, מנלן? דכתיב: "אולים מדרך פשעם ומעונתיהם יתענו כל אכל תתעב נפשם" וגו', "ויזעקו אל ה' בצר להם" וגו', "ישלח דברו וירפאם" וגו', "יודו לה' חסדו".

**מי שהיה חבוש בבית האסורין**, מנלן? דכתיב: "ישבי חשך וצלמות" וגו', "כי המרו אמרי אל" וגו', ואומר: "ויכנע בעמל לבם" וגו', ואומר: "ויזעקו אל ה' בצר להם", ואומר: "יוציאם מחשך וצלמות" וגו', ואומר: "יודו לה' חסדו".

מאי מברך? - אמר רב יהודה: ברוך גומל חסדים טובים.

אביי אמר: וצריך לאודויי קמי עשרה (וצריך להודות בפני עשרה), דכתיב: "וירוממוהו בקהל עם" וגו'.

1. עיין בבבלי, וענה:

(1) איזו מצווה מעשית למדו חז"ל ממזמור ק"ז?

(2) מה הם פירטי ההלכות של מצוה זו (2 הלכות)

* שולחן ערוך אורח חיים, ברכת הודאות היחיד

(א) ארבעה צריכים להודות. יורדי הים כשעלו ממנה, והולכי מדברות כשיגיעו לישוב, ומי שהיה חולה ונתרפא, ומי שהיה חבוש בבית האסורים ויצא, וסימנך: וכל החיי"ם יודוך סלה. "חולה" "יסורים" "ים" "מדבר".

(ב) מה מברך: בא"י הגומל לחייבים טובות שגמלני כל טוב, והשומעים אומרים: מי שגמלך כל טוב הוא יגמלך כל טוב סלה.

(ג) צריך לברך ברכה זו בפני יו"ד, ותרי מינייהו רבנן, דכתיב: וירוממוהו בקהל עם ובמושב זקנים יהללוהו (תהילים קז, לב), ואם לא שכיחי רבנן, לא יניח מלברך; ונהגו לברך אחר קריאת התורה, לפי שיש שם עשרה; ואם בירך בפחות מעשרה, יש אומרים שיצא, ויש אומרים שלא יצא, וטוב לחזור ולברך בפני עשרה בלא הזכרת שם ומלכות....

המאירי תהילים קז, א-ג

הודו לה' כי טוב וכו' , יאמרו גאולי ה' וכו'. נראה לי, שזה המזמור נאמר בנבואה על הגאולה מזה הגלות הארוך, שאנחנו בו בצרות גדולות.

והזכיר בו ארבעה מיני צרות:

הראשונה - הליכה בשבי בארץ מרחקים, תמיד, **דרך מדבר וארץ חריבה**, וסובלים צער רעב וצמא;

והשנייה - היות נלכד בשחיתוֹת **מאסר**;

והשלישית - היות מדוכא **בחליים**;

והרביעית - ההליכה בשבי גם כן בארץ מרחק, **דרך ים**, וסובלים צער הים והמון גליו;

ורוב הצרות נכללות באלו, והכוונה, שהם מעונים בכל מיני הצרות.

וכשיגאלם האל, ינצלו מכל זה ויודו לה' ויפרסמו "נפלאותיו לבני אדם", וישובו לארצם החריבה ויכוננו בה ערי מושב, ויצליחו בה בכל מיני הצלחות...

ואמר: יאמרו גאולי ה' אשר גאלם מיד צר - כלומר: יאמרו ויודו, שהוא גאלם והוא קבצם מארבע רוחות.

1. עיין במאירי, וענה:

א. לפי המאירי, הסבר ופרט כיצד פסוקים ד-לב קשורים למה שעם ישראל עבר בגלות.

ב. לפי המאירי, מה הקשר בין התוכן של פסוקי הפתיחה (א-ג) ופסוקי הסיום (לג-מג), לבין הפסוקים ד-לב המתארים את ישועתם מצרה של ארבעה סוגי האנשים?

1. מה ההבדל המהותי בין המאירי לבבלי בפירוש שלהם על ארבעת סוגי האנשים שנזכרים במזמור קז?

חתימת המזמור

תהילים קז

(לג) יָשֵׂם נְהָרוֹת לְמִדְבָּר וּמצָאֵי מַיִם לְצִמָּאוֹן:

(לד) אֶרֶץ פְּרִי לִמְלֵחָה מֵרָעַת יוֹשְׁבֵי בָהּ:

(לה) יָשֵׂם מִּדְבָּר לַאֲגַם מַּיִם וְאֶרֶץ צִיָּה לְמצָאֵי מָיִם:

(לו) וַיּוֹשֶׁב שָׁם רְעֵבִים וַיְכוֹנְנוּ עִיר מוֹשָׁב:

(לז) וַיִּזְרְעוּ שָׂדוֹת וַיִּטְּעוּ כְרָמִים וַיַּעֲשׂוּ פְּרִי תְבוּאָה:

(לח) וַיְבָרֲכֵם וַיִּרְבּוּ מְאד וּבְהֶמְתָּם לֹא יַמְעִיט:

(לט) וַיִּמְעֲטוּ וַיָּשׁחוּ מֵעצֶר רָעָה וְיָגוֹן:

(מ) שׁפֵךְ בּוּז עַל נְדִיבִים וַיַּתְעֵם בְּתֹהוּ לֹא דָרֶךְ:

(מא) וַיְשַׂגֵּב אֶבְיוֹן מֵעוֹנִי וַיָּשֶׂם כַּצּאן מִשְׁפָּחוֹת:

(מב) יִרְאוּ יְשָׁרִים וְיִשְׂמָחוּ וְכָל עַוְלָה קָפְצָה פִּיהָ:

(מג) מִי חָכָם וְיִשְׁמָר אֵלֶּה וְיִתְבּוֹנְנוּ חַסְדֵּי ה':

תיאורי פורענות לצד תיאורי הגאולה

למדנו שהמאירי (וכך גם פירש המלב"ים) שבפסוקי החתימה יש תיאור של הפעולות שיעשה ה' בעולמו בשעת הגאולה, ובמרכזם פריחתה מחדש של הארץ, אך בעיון מעמיק בפסוקים עולה שבפסוקים אלו יש גם תיאורים של **פורענות**, ובהנגדה להם תיאורים של **גאולה**.

1. צטט בטבלה שלפניך את הפסוקים של "תיאורי הגאולה" ו"תיאורי הפורענות" **המנוגדים** זה לזה.

|  |  |
| --- | --- |
| **תיאורי פורענות** | **תיאורי הגאולה** |
| **(לג) יָשֵׂם** נְהָרוֹת **לְמִדְבָּר וּמֹצָאֵי מַיִם** לְצִמָּאוֹן: |  |
|  | **(לו) וַיּוֹשֶׁב** שָׁם רְעֵבִים וַיְכוֹנְנוּ עִיר **מוֹשָׁב:**  (לז) וַיִּזְרְעוּ שָׂדוֹת וַיִּטְּעוּ כְרָמִים וַיַּעֲשׂוּ **פְּרִי** תְבוּאָה: |
| **(לט) וַיִּמְעֲטוּ** וַיָּשֹׁחוּ מֵעֹצֶר רָעָה וְיָגוֹן: |  |
|  | **(מא**) וַיְשַׂגֵּב אֶבְיוֹן מֵעוֹנִי וַיָּשֶׂם כַּצֹּאן מִשְׁפָּחוֹת: |

הרב שמעון קליין, "יודו לה' חסדו ונפלאותיו לבני אדם", [אתר ישיבה](https://www.yeshiva.org.il/midrash/3462).

...מגיעים לארץ, ושוב נפגשים בקשיים, בארץ מלחה עם ביצות ויובש. בשלב הבא "ישם מדבר לאגם מים", מצליחים להפריח את השממה "ויושב שם רעבים ויכוננו עיר מושב". יש כאן תיאור של האחיזה בארץ, כפי שהייתה בשנותיה הראשונות של העלייה.

פתאום, יש משבר: "וימעטו וישחו מעוצר רעה ויגון, שופך בוז על נדיבים ויתעם בתוהו לא דרך". מהו מקורו של המשבר? בהנהגה. המילה 'עוצר' היא מלשון "זה יעצור בעמי", והמילה נדיב בפסוק "שופך בוז על נדיבים" היא מלשון הפסוק "באר חפרוה שרים כרוה נדיבי עם". אחר כך "ויתעם" - את המנהיגים - "בתוהו לא דרך" - ישנו משבר רוחני גדול, דרך ללא מוצא.

השלב הבא הוא הגאולה השלמה: "וישגב אביון מעוני וישם כצאן משפחות".

1. עיין בדברי הרב שמעון קליין, וענה:

א. לפי הרב קליין, מדוע הזכיר בעל המזמור תיאורי פורענות בפסוקים המבשרים על הגאולה?

ב. הסבר את הדוגמה שנותן הרב קליין, משנותיה הראשונות של העלייה הציונית לא"י, אשר מוכיחה את דבריו.

הדמיון לנבואת ישעיהו

ישעיהו לה, ו-ז

כִּי נִבְקְעוּ בַמִּדְבָּר מַיִם וּנְחָלִים בָּעֲרָבָה. וְהָיָה הַשָּׁרָב לַאֲגַם וְצִמָּאוֹן לְמַבּוּעֵי מָיִם...

1. מתוך פסוקי החתימה של מזמור ק"ז, צטט פסוק/ים שמביעים את אותה בשורת גאולה שנאמרה ע"י ישעיהו בפרק לה פסוקים ו-ז, והסבר בלשונך את הדמיון ביניהם

חתימה

1. בעל המזמור מסיים את מזמור ק"ז במסקנה: "מִי **חָכָם** וְיִשְׁמָר אֵלֶּה **וְיִתְבּוֹנְנוּ** חַסְדֵי ה' "(מג)

א. הסבר בלשונך את המסקנה של בעל המזמור.

ב. מדוע צריך חכמה כדי להגיע למסקנה הזו? (רמז: היעזר בדברים שכתב הרב קליין)

תהילים קז - שיר מזמור ל"יום העצמאות"

הרבנות הראשית תיקנה שמזמור ק"ז בתהילים יאמר בתפילת ערבית בליל "יום העצמאות".

הרב יואל בן-נון, נס קיבוץ גליות, [מזמור שיר עצמאותנו](http://files8.webydo.com/92/9266067/UploadedFiles/29C7B2CD-C102-B588-F75D-7E0DBD3FE41B.pdf), עמ' 277

בפתיחת המזמור מתייחס המשורר ל"גאולי ה' אשר גאלם מיד צר", ומיד מפרש את הגאולה אליה הוא מתכוון: "מארצות קִבצם" - קיבוץ גלויות המוני. בכל ימי עם ישראל ובכל תולדות העולם, מעולם לא היה קיבוץ גלויות המוני בממדים עליהם מדבר המזמור. ממצרים ומבבל יצאו בני ישראל בקבוצה אחת ובכיוון אחד, ולא מארבע כנפות הארץ, או באניות דרך ים. רק בקיבוץ הגלויות האחרון, זה של התנועה הציונית, התגשמה הגאולה האמורה במזמור בכל עוצמתה: קיבוץ גלויות מארבע כנפות הארץ, בנתיבי המדבר, במטוסים ובאניות בדרך הים.

1. לפי הרב בן-נון, מדוע הרבנות הראשית תיקנה שמזמור ק"ז יאמר בתפילת ערבית בליל "יום העצמאות"?

ק"ז - מזמור פרטי או מזמור ציבורי

כבר למדנו בעבר שמזמורי תהילים רבים, מתפרשים על ידי חכמינו בשלושה דרכי פרשנות:

* **מזמור אוטוביוגרפי** - העוסק בחייו ובתפילתו של דוד המלך.
* **מזמור אישי** - המתייחס לאדם במצבים שונים בחייו ולתפילותיו.
* **מזמור לאומי** - המתייחס לעם ישראל בתקופות שונות.

לאורך הלימוד של מזמור קז, ראינו **שתי שתי דרכים מתוך השלושה הללו**. ראינו גישה פרשנית שרואה במזמור ק"ז מזמור **ציבורי-לאומי**, כך פירושו המאירי, הרב קלין, הרב יואל בן נון ורבים אחרים, לעומת זאת התלמוד הבבלי למד ממזמור זה על "ארבעת חייבי ההודיה", כלומר על חובתו של האדם **האישי-הפרטי** להודות לה' על הצלתו מסכנה. גם הרד"ק, ודעת מקרא (מקורות שלא הבאנו) ואחרים הציעו גישה פרשנית דומה שכל המזמור עוסק בהודיה של האדם הפרטי שניצל מסכנה. אין זה חריג שמילה פסוק או פרק בתנ"ך יכול להתפרש בכמה דרכים, כדברי חז"ל:

**"מקרא אחד יוצא לכמה טעמים"**

(סנהדרין לד ע"א)